**Ministru kabineta noteikumu projekta**

**„Aizsargājamo ainavu apvidus „Augšzeme” individuālie aizsardzības un izmantošanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Aizsargājamo ainavu apvidus „Augšzeme” individuālie aizsardzības un izmantošanas noteikumi” (turpmāk – noteikumu projekts) izstrādāti, lai noteiktu teritorijas aizsardzības, izmantošanas un apsaimniekošanas tiesisko regulējumu, pamatojoties uz aizsargājamo ainavu apvidus “Augšzeme” dabas aizsardzības plānā iekļautajiem priekšlikumiem, kā arī ņemot vērā Ministru kabineta 2010. gada 16. marta noteikumu Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” (turpmāk – vispārējie noteikumi) prasības.  Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsargājamo ainavu apvidus “Augšzeme” (turpmāk – ainavu apvidus) atrodas Latvijas dienvidaustrumu daļā, Daugavpils un Ilūkstes novadu teritorijā. Ainavu apvidus platība ir 20813 hektāri.  Ainavu apvidus dibināts 1977. gadā ainaviski augstvērtīgas teritorijas aizsardzībai. Viena no galvenajām ainaviskajām un dabas aizsardzības vērtībām ir teritorijā esošie ezeri. Teritorijā ietilpst Augšzemes augstienes lielpauguru masīvs, kā arī vairākas bioloģiski vērtīgas teritorijas. Ainavu apvidū konstatēts 21 Eiropas nozīmes aizsargājamais biotops – gan meži, gan pļavas, gan purvi, gan saldūdeņi, kas kopumā aizņem 14,9 % teritorijas. Ainavu apvidū konstatētas 59 retas vai īpaši aizsargājamas augu sugas – 6 mieturaļģu sugas, 13 sūnaugu sugas, 37 vaskulāro augu un 3 retas ķērpju sugas. Ainavu apvidū ir konstatētas 34 īpaši aizsargājamas putnu sugas, no kurām 32 ir iekļautas Eiropas Parlamenta un Padomes 2009. gada 30. novembra Direktīvas 2009/147/EK par savvaļas putnu aizsardzību 1.pielikumā, kā arī 35 īpaši aizsargājamas vai Latvijā retas bezmugurkaulnieku sugas.  Ainavu apvidus iekļauts Eiropas aizsargājamo dabas teritoriju tīklā *NATURA 2000*. Teritorija noteikta īpaši aizsargājamo sugu un īpaši aizsargājamo biotopu aizsardzībai.  Ainavu apvidus ārējā robeža noteikta ar Ministru kabineta 1999.gada 23. februāra noteikumu Nr. 69 “Noteikumi par aizsargājamo ainavu apvidiem” 4. pielikumu.  Ainavu apvidū ietilpst dabas parki “Svente” un “Medumu ezeraine”, dabas liegumi – “Sventes ezera salas”, “Medumu ezera salas”, “Bardinska ezers”, “Skujines ezers”, aizsargājamā aleja “Medumu aleja”, kā arī aizsargājamie dendroloģiskie stādījumi - “Medumu parks” un “Jaunsventes parks”.  Attiecīgi pēc noteikumu projekta stāšanās spēkā uz augstākminētajām īpaši aizsargājamām teritorijām attieksies apstiprinātie “Aizsargājamo ainavu apvidus “Augšzeme” individuālie aizsardzības un izmantošanas noteikumi”. Atbilstoši likuma Par īpaši aizsargājamām dabas teritorijām (10 pants) aizsargājamā teritorijā, kurai ir dažādi mērķi un funkcijas, var ietilpināt citas kategorijas aizsargājamās teritorijas.  Tāpat arī norādām, ka likuma “Par īpaši aizsargājamām dabas teritorijām 40.pants (pirmā daļa) nosaka, ka aizsargājamās teritorijas statusu var likvidēt tikai tad, ja zudusi aizsargājamās teritorijas vērtība. Ainavu apvidū ietilpstošajiem dabas liegumiem, dabas parkiem un dabas pieminekļiem nav zudusi to vērtība, līdz ar to tās kā atsevišķas īpaši aizsargājamas dabas teritorijas netiek likvidētas. Ainavu apvidū, tajā skaitā, ietilpstošajās īpaši aizsargājamās dabas teritorijās, pēc noteikumu projekta apstiprināšanas nebūs spēkā īpaši aizsargājamo dabas teritoriju vispārējie aizsardzības un izmantošanas noteikumi.  Ar Vides aizsardzības un reģionālās attīstības ministrijas (turpmāk – VARAM) 2016. gada 4. aprīļa rīkojumu Nr. 80 “Par dabas aizsardzības plānu apstiprināšanu” apstiprināts “Aizsargājamo ainavu apvidus “Augšzeme” dabas aizsardzības plāns 2016. – 2028. gadam”[[1]](#footnote-1), kura izstrādes laikā veikta Latvijā un Eiropas Savienībā aizsargājamo biotopu, teritorijā konstatēto aizsargājamo sugu atradņu un to dzīvotņu inventarizācija un kvalitātes novērtēšana, kā arī izvirzīti teritorijas aizsardzības un apsaimniekošanas mērķi, izstrādāts apsaimniekošanas pasākumu plāns un sagatavoti priekšlikumi teritorijas zonējumam un individuālo aizsardzības un izmantošanas noteikumu projektam. Ievērojot minēto, pieņemts lēmums par jaunu Ministru kabineta noteikumu izstrādi. Plānā noteikti aktuālie ainavu apvidus aizsardzības un apsaimniekošanas mērķi, kā arī aprakstīti prioritārie pasākumi, kas īstenojami ainavu apvidū konstatēto sugu un biotopu aizsardzībai un bioloģiskās daudzveidības palielināšanai.  Veicot izpēti dabas aizsardzības plāna izstrādes ietvaros, konstatēti vairāki dabas vērtības negatīvi ietekmējoši faktori. Samazinoties lauksaimniecībā izmantojamām platībām, pieaug mežu teritoriju platības, kas aizsedz un pārveido tradicionālo ainavu. Ainavu pārveido arī apbūve, jo īpaši ap ezeriem. Ezeru tuvumā esošā apbūve rada piesārņojumu, kura dēļ ūdenstilpes aizaug, līdz ar to mainās tās apdzīvojošo sugu sastāvs. Ūdenstilpes kļūst nepiemērotas īpaši aizsargājamajām un retajām augu un dzīvnieku sugām. Zemes lietojuma un ekonomisko aktivitāšu maiņa apdraud zālāju biotopus, tos neapsaimniekojot vai izmantojot biotopam neatbilstošā veidā. Pārmērīga koku izciršana var samazināt bioloģisko daudzveidību meža teritorijā.  Ainavu apvidus ilgtermiņa mērķis ir Augšzemes augstienes kultūrainavas un dabas vērtību saglabāšana, vienlaikus nodrošinot aizsardzību Latvijas un Eiropas Savienības nozīmes īpaši aizsargājamiem biotopiem, it sevišķi ezeru, mežu un zālāju biotopiem un ar tiem saistītām īpaši aizsargājamām sugām, veicinot to dabisku attīstību, sabalansējot ar sabiedrības interesēm, atpūtas iespējām un tūrisma infrastruktūru.  Šobrīd ainavu apvidus izmantošanu reglamentē vispārējie noteikumi un noteikumu projekts izstrādāts, lai noteiktu teritorijas aizsardzības, izmantošanas un apsaimniekošanas tiesisko regulējumu, pamatojoties uz ainavu apvidus dabas aizsardzības plānā un ainavu struktūrplānā[[2]](#footnote-2) iekļautajiem priekšlikumiem, kā arī ņemot vērā vispārējo noteikumu prasības.  Lai nodrošinātu dabas vērtību aizsardzību un teritorijas apsaimniekošanas pasākumu īstenošanu, kā arī saskaņotu teritorijas izmantošanas nosacījumus, tiek izveidots funkcionālais zonējums.  Noteikumu projekts paredz ainavu apvidū noteikt četras funkcionālās zonas:   1. regulējamā režīma zona (0,6 %); 2. dabas lieguma zona (6,3 %); 3. dabas parka zona (15,1 %); 4. ainavu aizsardzības zona (75,1 %); 5. neitrālā zona (2,8 %).   Regulējamā režīma zona ietver visus esošos mikroliegumus. Regulējamā režīma zonā ir aizliegta jebkāda veida saimnieciskā darbība, ieskaitot medības (izņemot bebru medības).  Dabas lieguma zona ietver esošos dabas liegumus („Sventes ezera salas”, „Medumu ezera salas”, „Bardinska ezers”, „Skujines ezers”), tāpat dabas lieguma zonā ir iekļautas īpaši aizsargājamo mežu biotopu platības un “Latvijas Valsts mežu” ekomeži. Dabas lieguma zonā iekļauti vērtīgākie īpaši aizsargājamo mežu biotopi, kuru platības pārsniedz 1 ha, un/vai īpaši aizsargājamo putnu sugu atradnes. Lai atvieglotu apsaimniekošanu, funkcionālo zonu robežas iezīmētas pa nogabalu vai kadastru robežām. Dabas lieguma zonā iekļauti tie ezeri, kuru krastos konstatēti aizsargājamie biotopi.  Mežos ligzdojošās sugas nozīmīgākie negatīvi ietekmējošie faktori ir saistīti ar fragmentāciju, dabisko struktūras elementu izvākšana, ekosistēmu izmainīšana kopumā un traucējums (cilvēku klātbūtnes un saimniecisko darbību radītā trokšņa piesārņojums). Nozīmīgākās mežos ligzdojošo reto putnu sugu atradnes (piem., dzeņu sugas, apodziņš u.c.) ir iekļautas dabas parka un dabas lieguma zonā.  Dabas parka zonā iekļauti ainavu apvidū esošie dabas parki (“Svente”, “Medumu ezeraine”), kā arī vērtīgākās ainavu teritorijas un bioloģiski vērtīgie zālāji. Dabas parka zonā iekļauti vērtīgākie īpaši aizsargājamo mežu biotopi, kuru platības pārsniedz vienu hektāru un kuros atrodas īpaši aizsargājamo putnu sugu atradnes. Lai atvieglotu apsaimniekošanu, funkcionālo zonu robežas iezīmētas pa nogabalu vai kadastru robežām. Dabas parka zonā iekļauti arī no dabas aizsardzības viedokļa vērtīgākie ezeri.  Vislielāko platību aizņem piedāvātā ainavu aizsardzības zona, kas ar saviem nosacījumiem ļaus nodrošināt ainavu apvidus ilgtspējīgu teritorijas saimniecisko izmantošanu. Lai saglabātu reģionam raksturīgo ainavu struktūru, tās ainavu elementus, tipiskos zemes izmantošanas veidus un apbūves, kā arī kultūrvēsturiskās vides īpatnības, noteikumu projekts paredz, ka ainavu apvidū esošo vietējo pašvaldību teritorijas plānojumos un apbūves noteikumos var ietvert papildu prasības būvniecībai un zemes izmantošanas veidiem. Tāpat arī noteikumu projekts paredz ierobežojumus noteiktu darbību veikšanai ainaviski nozīmīgās teritorijās ar mērķi saglabāt ainaviskus skatus no publiski pieejamiem skatupunktiem un ainaviskiem ceļiem, tajā skaitā prasības mežsaimnieciskajai darbībai.  Neitrālā zona ietver apdzīvotas vietas un valsts un pašvaldības nozīmes ceļus.  Darbības, kurām izsniedz tehniskos noteikumus vai veic sākotnējo ietekmes uz vidi novērtējumu, ir noteiktas likuma *“Par ietekmes uz vidi novērtējumu”* 3.2 pantā un uz likuma 13. panta otrās un ceturtās daļas pamata izdotajos Ministru kabineta 2015. gada 27. janvāra noteikumos Nr. 30 *“Kārtība, kādā Valsts vides dienests izdod tehniskos noteikumus paredzētajai darbībai”*. Vispārējo noteikumu 16.16. punktā noteikts aizliegums veikt darbības, kuru rezultātā tiek mainītas atsevišķas zemes lietošanas kategorijas, kā izņēmumu pieļaujot zemes lietošanas kategorijas maiņu konkrētos gadījumos ar Dabas aizsardzības pārvaldes (turpmāk – DAP) rakstisku atļauju (līdzīgs princips ietverts gan Vispārējos noteikumos, gan citu īpaši aizsargājamo dabas teritoriju (turpmāk – aizsargājamā teritorija) individuālajos noteikumos). Vides aizsardzības un reģionālās attīstības ministrijas audita “Vides aizsardzības jomā atļauju un licenču izsniegšanas, ķīmisko vielu izplatīšanas licencēšanas un kontroles, ūdens resursu izmantošanas kontroles, ūdeni piesārņojošo vielu emisiju uzskaites audits” laikā identificēta problēma saistībā ar DAP izsniedzamajām atļaujām, kur tika secināts, ka divas valsts iestādes – Valsts vides dienests (turpmāk – VVD) un DAP tērē resursus gadījumos, kad paredzētā darbība ir saistīta ar zemes lietošanas kategorijas maiņu aizsargājamajā teritorijā un DAP sniedz pozitīvu viedokli VVD par paredzēto darbību (sniedz atzinumu, nosacījumus pirms tehnisko noteikumu izdošanas), un, neskatoties uz to, darbības ierosinātājam papildus ir nepieciešams saņemt DAP rakstisku atļauju zemes lietošanas kategorijas maiņai, ja to nosaka konkrētās aizsargājamās teritorijas aizsardzības un izmantošanas noteikumi. Zemes lietošanas kategorijas maiņa aizsargājamā teritorijā vai tās funkcionālajā zonā var būt aizliegta, līdz ar to, VVD, vērtējot paredzēto darbību, vienlaikus ir jāvērtē arī zemes lietošanas kategorijas maiņas iespējamība. Lai novērstu administratīvo slogu, noteikumu projekta 9. punkts paredz, ka gadījumos, ja darbības rezultātā tiek mainīta zemes lietošanas kategorija, to iespējamību VVD izvērtē darbības vērtēšanas procesā (gadījumos, kad VVD izsniedz tehniskos noteikumus vai sākotnējo ietekmes uz vidi novērtējumu) un papildus DAP rakstiska atļauja nav nepieciešama.  Kā vēl viens negatīvs faktors meža sugu dzīvotnēm ir mirušās koksnes izvākšana. Turpmāk ir paredzēts, ka mirušā koksne ir jāatstāj mežaudzē, ja tās apjoms ir mazāks nekā 20 kubikmetri uz hektāru.  Zemes kategorijas maiņa dabas lieguma zonā uz dabā konstatēto iespējama tikai gadījumos – ja teritorija dabiski ir apmežojusies vai applūdusi.  Noteikumu projekts paredz iespēju vietējai pašvaldībai saistošajos noteikumos noteikt papildu prasības būvniecībai un zemes izmantošanai, lai saglabātu reģionam raksturīgo ainavu struktūru, tās ainavu elementus, tipiskos zemes izmantošanas veidus un apbūves, kā arī kultūrvēsturiskās vides īpatnības.  Ņemot vērā, ka uz ainavu apvidus teritoriju vairs nevarēs attiecināt vispārējo noteikumu prasības, noteikumu projekts izstrādāts tostarp saskaņā ar likuma “Par īpaši aizsargājamām dabas teritorijām” 13. panta otrajā daļā ietverto deleģējumu, nosakot parametrus, pēc kuriem ainavu apvidū nosaka aizsargājamos kokus.  Dabas lieguma zonā un dabas parka zonā noteiktie ierobežojumi būvēt hidrotehniskas būves un ierīkot meliorācijas sistēmas attiecas uz Ministru kabineta 2015. gada 30. jūnija noteikumos Nr.329 “Noteikumi par Latvijas būvnormatīvu LBN 244-15 “Meliorācijas sistēmas un būves”” noteiktajām sistēmām un būvēm.  Atbilstoši Ministru kabineta 2020.gada 5.maija protokola Nr.30 24.§ protokollēmuma 3.punktam (kurā noteikts, ka prasības darbībām, kas attiecas uz dabas katastrofu radīto seku izraisītajiem atjaunošanas pasākumiem īpaši aizsargājamās dabas teritorijās un to saskaņošanu ar DAP, iekļaut īpaši aizsargājamo dabas teritoriju individuālajos aizsardzības un izmantošanas noteikumos) noteikumu projektā iekļauts punkts par dabas katastrofu seku atjaunošanas darbu saskaņošanu ar DAP )dabas parka, dabas lieguma un regulējamā režīma zonā). Punkts attiecas uz dabas katastrofām, piemēram, meža ugunsgrēkiem. Atsevišķu biotopu veidu ilgstošai pastāvēšanai ir nepieciešami dabiski traucējumi, lai mazinātu barības vielu uzkrāšanos un aizaugšanu. Iztrūkstot dabiskajiem traucējumiem (ugunsgrēki, vētras, mērena nostaigāšana u.c.), notiek dabiska biotopa pārveidošanās barības vielām bagātākās ekosistēmās, kas no bioloģiskās daudzveidības viedokļa nav vēlams. Piemēram, degšanai ir būtiska nozīme labas kvalitātes virsāju izveidošanā un uzturēšanā, jo tā sekmē dažāda vecuma viršu dzimtas augu populāciju veidošanos, kā arī rada iespēju pastāvēt virknei virsājiem raksturīgu viengadīgo augu un dzīvnieku sugu, kuru pastāvēšana ir atkarīga no traucējumiem. Deguši meži ir ļoti nozīmīga dzīvotne daudzām apdraudētajām sugām. Tipiskā nodegušā dabiskā mežā parasti ir liels apjoms mirušas degušās koksnes un dažādā biezībā saglabājušies dzīvie koki, kas ir labi apstākļi, lai notiktu meža dabiska atjaunošanās. Ņemot vērā to, ka aizsargājamo ainavu apvidus ir īpaši izsargājama dabas teritorija (arī Natura 2000 teritorija), kas izveidota ar mērķi arī aizsargāt sugas un biotopus, dabas katastrofu seku atjaunošanas darbu veikšanā ir jāņem vērā bioloģiskās daudzveidības aspekts, lai nodrošinātu īpaši aizsargājamo sugu un īpaši aizsargājamo biotopu aizsardzībai labvēlīgāko risinājumu. Kompetentā iestāde, kas var novērtēt, kādā veidā un apjomā veicami dabas katastrofu seku atjaunošanas pasākumi šādos gadījumos ir DAP. DAP, izvērtējot atjaunošanas pasākumus, ņem vērā arī to ietekmi uz cilvēku drošību un veselību.  Lai saglabātu ainaviskās vērtības, gar ainaviskajiem ceļiem (noteikti noteikumu pielikumā) tiek paredzēts ierobežojums kailcirtei pieguļošās mežaudzes ciršanai - ne agrāk kā 10 gadus skuju koku audzēs un ne agrāk kā 5 gadi – lapu koku audzēs, ja kailcirtes platībā mežaudze atzīta par atjaunotu un atjaunotās mežaudzes koku vidējais augstums skuju kokiem ir viens metrs un vairāk, bet lapu kokiem – divi metri un vairāk. Ierobežojums attiecināms uz ceļam pieguļošo nogabalu.    Lai nodrošinātu netraucētu putnu ligzdošanas periodu noteikumu projekts paredz ierobežojumus velosacensību un orientēšanās sacensības rīkošanai dabas lieguma un dabas parka zonā:   * no 1.aprīļa līdz 31.maijam dabas lieguma un dabas parka zonā nav atļauts rīkot orientēšanās sacensības, pārējā periodā orientēšanās sacensību rīkošana ir jāsaskaņo ar DAP; * no 1.aprīļa līdz 31.maijam paredzēts aizliegums dabas lieguma zonā rīkot velosacensības. pārējā laikā sacensību rīkošana būs jāsaskaņo ar Dabas aizsardzības pārvaldi. Savukārt dabas parka zonā velo sacensību rīkošana ir noteikta kā saskaņojama darbība ar DAP visu gadu.   Lai nodrošinātu saldūdens biotopu aizsardzību ap Sventes, Medumu un Skujines ezeru 30 metrus platā joslā tiek noteikti būvniecības ierobežojumi, kā arī ierobežojumi notekūdeņu attīrīšanas iekārtu izbūvei ar infiltrāciju gruntī. Ierobežojumi ap Bardinska ezeru netiek noteikti, jo ezera apkārtne ir purvaina un nav piemērota apbūvei.  Noteikumu projekts neaizliedz niedru pļaušanu ezeros (tāpat arī netiek aizliegti vai ierobežoti citi dabas aizsardzības plānā iekļautie apsaimniekošanas pasākumi.  Izvērtējot noteikumu projektā paredzētos ierobežojumus (galvenokārt, mežsaimnieciskajai darbībai) fizisko un juridisko personu nekustamo īpašumu izmantošanā ar īpašnieka tiesībām brīvi rīkoties ar savu īpašumu, secināts, ka šo tiesību ierobežojums noteikts ar mērķi palielināt ainavu apvidus kopējo bioloģisko daudzveidību un īpaši aizsargājamo sugu dzīvotņu un īpaši aizsargājamo biotopu aizsardzību kā to paredz Latvijas Republikas Satversmes 115. pants (valsts aizsargā ikviena tiesības dzīvot labvēlīgā vidē, sniedzot ziņas par vides stāvokli un rūpējoties par tās saglabāšanu un uzlabošanu), līdz ar to noteikumu projektā noteiktie aprobežojumi uzskatāmi par izsvērtiem un samērīgiem.  Noteikumu projektā iekļautās prasības salīdzinot ar esošo regulējumu ir precīzāk definētas un vairāk mērķorientētas, jo noteikumu projekts sagatavots balstoties uz dabas aizsardzības plāna izstrādes laikā veikto izpēti. Piemēram, bioloģiksi vērtīgas mežu platības tiek iekļautas dabas lieguma vai dabas parka zonā, savukārt blīvi apdzīvotas teritorijas – ciemi un mazdārziņu teritorijas - neitrālajā zonā, kur aprobežojumi praktiski netiek noteikti. Ņemot vērā minēto, uzskatām, ka labums, ko iegūs sabiedrība kopumā, ir uzskatāms par lielāku attiecībā pret noteikumu projektā paredzēto prasību negatīvajām sekām. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, DAP. |
| 4. | Cita informācija | Fizisko vai juridisko personu īpašumā esošās mežaudzes, kurās turpmāk saskaņā ar noteikumu projektu tiks ierobežota mežsaimnieciskā darbība, varēs pieteikt atbalsta maksājumiem no Eiropas Savienības līdzekļiem (Kompensācijas maksājums par *Natura 2000* meža teritorijām), ko administrē Lauku atbalsta dienests. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, kuru īpašumā esošās zemes vienības vai to daļas atrodas ainavu apvidus teritorijā, ainavu apvidus apmeklētāji, DAP, Daugavpils un Ilūkstes novada pašvaldības, akciju sabiedrība “Latvijas valsts meži”, sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Atsevišķu darbību veikšanai būs nepieciešams saņemt DAP rakstisku atļauju. Salīdzinot ar spēkā esošo regulējumu no jauna tiek paredzēti sekojoši saskaņojumi ar DAP:  - dabas katastrofu atjaunošanas pasākumu veikšanai;  - kokmateriālu izvešanai augsnes sasaluma apstākļos pēc 15.marta;  - zemes lietošanas kategorijas maiņai, ja tā plānota ir īpaši aizsargājamā biotopā vai sugas dzīvotnē ainavu aizsardzības zonā.  Tā kā nav zināmas nekustamo īpašumu īpašnieku ieceres to īpašumu izmantošanā, nav iespējams aprēķināt administratīvās izmaksas, kas radīsies nepieciešamo rakstisko atļauju saņemšanai.  DAP rakstiskas atļaujas saņemšana ir bez maksas. |
| 3. | Administratīvo izmaksu monetārs novērtējums | Tā kā nav zināmas nekustamo īpašumu īpašnieku ieceres to īpašumu izmantošanā, nav iespējams aprēķināt administratīvās izmaksas, kas radīsies nepieciešamo rakstisko atļauju, atzinumu saņemšanai.  DAP rakstiskas atļaujas saņemšana ir bez maksas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | No kopējās ainavu apvidus teritorijas lielākā daļa zemes ir privātīpašumā (kopā ~ 71 %), pašvaldību īpašumā – 22 %, valsts īpašumā – 7 %. Lielākās valsts īpašumā ezeri un atsevišķi meža masīvi, ko apsaimnieko AS „Latvijas valsts meži”. Zemes īpašumu skaita ziņā pašvaldībai pieder daudz lielāks zemes vienību skaits kā valstij, jo to vidū ir daudz nelielas platības īpašumu ciemu un vasarnīcu ciemu teritorijā.  Likuma “Par kompensāciju par saimnieciskās darbības ierobežojumiem aizsargājamās teritorijās” 2. panta otrajā daļā noteikts, ka ikgadēju atbalsta maksājumu par saimnieciskās darbības ierobežojumiem Eiropas nozīmes aizsargājamās dabas teritorijās (*NATURA 2000*) izmaksā normatīvajos aktos par lauku attīstības atbalsta piešķiršanu noteiktajā kārtībā no attiecīgo Eiropas Savienības fondu līdzekļiem. |

|  |  |
| --- | --- |
| **III. Tiesību akta projekta ietekme uz valsts budžetu un pašvaldību budžetiem** | |
| Projekts šo jomu neskar. | |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Saskaņā ar likuma “Par īpaši aizsargājamām dabas teritorijām” pielikumu (307.punkts) aizsargājamo ainavu apvidus “Augšzeme” ir noteikts kā Eiropas nozīmes aizsargājamā dabas teritorija *Natura 2000* atbilstoši Eiropas Padomes 1992. gada 21. maija Direktīvas Nr. 92/43/EEK par dabisko dzīvotņu, savvaļas faunas un floras aizsardzību (turpmāk – Biotopu direktīva) un Eiropas Parlamenta un Padomes 2009.gada 30.novembra direktīvai 2009/147/EK par savvaļas putnu aizsardzību. |
| 2. |  | Nav |
| 3. |  | Teritorijā kā *Natura 2000* vieta ir nozīmīga saldūdeņu (īpaši eitrofu ezeru) un meža biotopu (īpaši platlapju mežu un boreālo mežu) aizsardzībai, tāpat arī teritorija nozīmīga virknei direktīvās iekļauto īpaši aizsargājamo dzīvnieku un augu sugu aizsardzībai[[3]](#footnote-3). Eiropas nozīmes biotopu un sugu dzīvotņu aizsardzībai nepieciešamie pasākumi izvērtēti dabas aizsardzības plāna izstrādes laikā. Noteikumu projektā iekļautās prasības sagatavots balstoties uz dabas aizsardzības plāna izstrādes laikā veikto teritorijas izpēti un sagatavotajiem priekšlikumiem nepieciešamajiem aizsardzības pasākumiem. Teritorijas, kur nav pieļaujams traucējums, īpaši aizsargājamo putnu sugu aizsardzībai, ir iekļautas regulējamā režīma zonā (līdzšinējo mikroliegumu teritorijas). Regulējamā režīma zonā ir noteikts saimnieciskās darbības aizliegums. Teritorijas, kurās ir pieļaujama dažāda veida saimnieciskā darbība ir iekļautas attiecīgi dabas lieguma, dabas parka un ainavu aizsardzības zonā, ņemot vērā tur sastopamās īpaši aizsargājamās sugas un biotopus un to aizsardzībai nepaciešamos ierobežojumus.  Darbībām, kurām var būt būtiska ietekme uz *Natura 2000* teritoriju atbilstoši normatīvajiem aktiem par ietekmes uz vidi novērtējumu, ir jāveic ietekmes uz *Natura 2000* teritoriju izvērtējums, kad tiek izvērtētas iespējamās negatīvās sekas uz īpaši izsargājamām sugām un biotopiem.  Ņemot vērā minēto VARAM ieskatā noteikumu projekts atbilst Eiropas Padomes 1992. gada 21. maija Direktīvas Nr. 92/43/EEK par dabisko dzīvotņu, savvaļas faunas un floras aizsardzību (turpmāk – Biotopu direktīva) un Eiropas Parlamenta un Padomes 2009.gada 30.novembra direktīvai 2009/147/EK par savvaļas putnu aizsardzību prasībām. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Sabiedrības pārstāvji tiek informēti par iespēju līdzdarboties, publicējot paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv) un Valsts kancelejas tīmekļvietnē [www.mk.gov.lv](http://www.mk.gov.lv).  Daugavpils un Ilūkstes novada pašvaldības un zemes īpašnieku informēšana tiek veikta atbilstoši likuma “Par īpaši aizsargājamām dabas teritorijām” 12. panta ceturtās daļas un 13. panta ceturtās daļas prasībām, nosūtot katram informatīvu vēstuli, kā arī publicējot oficiālu paziņojumu oficiālajā izdevumā “Latvijas Vēstnesis” (<https://www.vestnesis.lv/op/2020/130.DA1>).  Pēc jaunu individuālo aizsardzības un izmantošanas noteikumu aizsargājamo ainavu apvidum „Augšzeme” apstiprināšanas un stāšanās spēkā tiks organizēta sabiedrības informēšana atbilstoši likuma “Par īpaši aizsargājamām dabas teritorijām” 13. panta piektajā daļā paredzētajām prasībām, publicēts paziņojums oficiālajā izdevumā „Latvijas vēstnesis”, nosūtīta informācija pašvaldībai, apstiprinātie Ministru kabineta noteikumi tiks ievietoti VARAM un DAP tīmekļvietnēs. |
| 2. | Sabiedrības līdzdalība projekta izstrādē | Noteikumu projekts 2020. gada 15. aprīlī ievietots VARAM tīmekļvietnē: [www.varam.gov.lv](http://www.varam.gov.lv) (<https://www.varam.gov.lv/lv/papildinats-mk-noteikumu-aizsargajamo-ainavu-apvidus-augszeme-individualie-aizsardzibas-un-izmantosanas-noteikumi-projekts>)  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās tīmekļvietnē, 2020. gada 15.aprīlī nosūtīts paziņojums par līdzdalības iespējām Ministru kabineta noteikumu projekta izstrādē.  Noteikumu projekts un anotācija 2020. gada 16. aprīlī nosūtīti Daugavpils un Ilūkstes novada pašvaldībām atzinuma sniegšanai. Atzinums saņemts no Daugavpils novada domes un Ilūkstes novada domes.  Pašvaldības un zemes īpašnieku informēšana veikta atbilstoši likuma „Par īpaši aizsargājamām dabas teritorijām” 13. panta ceturtās daļas prasībām, nosūtot vēstules zemes īpašniekiem. Tāpat arī paziņojums par noteikumu projektu 2020.gada 9.jūlijā publicēts paziņojums Latvijas Vēstnesī <https://www.vestnesis.lv/op/2020/130.DA1> un DAP mājas lapā (<https://www.daba.gov.lv/public/lat/zinas/3229/>). |
| 3. | Sabiedrības līdzdalības rezultāti | 1. Saņemti divi iesniegumi no biedrībām saistībā ar plānotajiem ierobežojumiem dabas lieguma zonā rīkot orientēšanās un velosacensības. Priekšlikumi ņemti vērā un attiecīgi precizēts noteikumu projekts. 2. Saņemti 62 telefona zvani un 29 vēstules no zemes īpašniekiem. Zemes īpašnieki pārsvarā interesējas par plānotajiem ierobežojumiem un īpašuma izmantošanas iespējām. Daudzi īpašnieki līdz šim nav zinājuši, ka atrodas aizsargājamo ainavu apvidū, līdz ar to veiks izskaidrošanas darbs gan par jau spēkā esošajiem ierobežojumiem, gan plānotajām izmaiņām. Vairumā gadījumu zemes īpašniekiem, kuri interesējās, tiek saglabāts esošais aizsardzības režīms vai prasības tiek atvieglotas (piemēram, īpašums iekļauts neitrālajā zonā vai ainavu aizsardzības zonā). Atsevišķi īpašnieki izteikuši vēlmi saglabāt īpašumu stingrākā aizsardzības režīma zonā (šīs prasības ir ņemtas vērā). 3. Saņemti priekšlikumi no AS “ Latvijas valsts meži” saistībā ar plānotajiem mežsaimnieciskās darbības ierobežojumiem, priekšlikumi izvērtēti un daļēji ņemti vērā. 4. Saņemts Daugavpils novada domes atzinums ar priekšlikumiem, kas izvērtēts un daļēji ņemts vērā (precizēta noteikumu projektā lietotā terminoloģija, papildināta anotācija attiecībā uz noteikumu projektā paredzēto ierobežojumu piemērošanu hidrotehniskajām būvēm un meliorācijas sistēmām). Telefoniski sniegts skaidrojums Daugavpils novada domes pārstāvjiem par vērā neņemtajiem priekšlikumiem, piemēram, par normu piemērošanu attiecībā uz zemes gabalu sadalīšanas ierobežojumiem un aizsargājamo dendroloģisko stādījumu apsaimniekošanu (ierobežojumi ir spēkā arī patlaban).   Ilūkstes novada dome noteikumu projektu saskaņo bez iebildumiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, DAP |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Vides aizsardzības un reģionālās

attīstības ministrs A.T.Plešs

Ozoliņa 66016789

Ivita.Ozolina@varam.gov.lv

1. Pieejams tiešsaistē latviešu valodā:

   <https://www.daba.gov.lv/public/lat/iadt/aizsargajamo_ainavu_apvidi/augszeme/> [↑](#footnote-ref-1)
2. <https://www.daba.gov.lv/upload/File/DAPi_apstiprin/AAA_Augszeme_16_pie_03_ainavu_strukturplans.pdf> [↑](#footnote-ref-2)
3. <https://natura2000.eea.europa.eu/Natura2000/SDF.aspx?site=LV0600300> [↑](#footnote-ref-3)